POVINNÉ PRÍKLADY

Nasledujúce príklady by ste mali robiť technikou data hiding. Ak by ste potrebovali mať v triede inú metódu okrem tých, ktoré sú v zadaní, samozrejme môžete.

Príklad 1
Trieda Človek
Vytvorte triedu Človek, ktorá bude mať dáta meno, vek a obľúbené jedlo. Ďalej bude mať konštruktor, v ktorom sa nastavia hodnoty uvedených dát a metódu PredstavSa, pomocou ktorej sa daný človek predstaví (povie svoje meno, vek a obľúbené jedlo). Vytvorte dva objekty triedy Človek a zavolajte ich metódy PredstavSa. Potom rozhodnite, čo budú mať na obed – bude to obľúebené jedlo človeka, ktorý je starší.

Príklad 2
Prideľovanie hypotéky
Vytvorte triedu Zákazník, v ktorej budú uložené údaje o zákazníkovi banky:
Meno
Údaj, či má zmluvu na dobu neurčitú (môže nadobúdať len hodnoty 0 a 1)
Pole, v ktorom budú uložené výplaty zákazníka za posledných niekoľko mesiacov
Počet prvkov tohto poľa

Trieda Zákazník bude mať konštruktor s dvomi parametrami – meno a údaj o zmluve. Podľa typu zmluvy sa v konštruktore dynamicky alokuje pole s výplatami – ak má zákazník zmluvu na dobu neurčitú, stačia výplaty za posledné 3 mesiace. Ak nemá takú zmluvu, treba výplaty za posledných 6 mesiacov. Počet prvkov poľa sa teda nastaví na 3 alebo 6.
Ďalej bude mať trieda metódu NačítajVýplaty, v ktorej sa načítajú výplaty za príslušné mesiace.
Ďalšia metóda vypočíta priemerný plat za príslušné obdobie.
Pole sa dealokuje v deštruktore.

Banka bude mať svoju platovú hranicu (stanovte si sami). Ak priemerný plat zákazníka prekročí túto hranicu, hypotéka bude pridelená, inak nie.

Príklad 3
Štvoruholníky 
Vytvorte triedu Štvoruholník, ktorej dáta budú 4 body. Súradnice týchto bodov sa nastavia v konštruktore. Ďalej bude mať trieda metódu na zmenenie súradníc vybraného bodu (parametre tejto metódy budú: poradové číslo bodu a nové súradnice), metódu na výpis súradníc všetkých bodov a na vypočítanie obvodu štvoruholníka.

Príklad 4
Majetok firmy v autách
V súbore sú zapísané údaje o autách patriacich nejakej firme. Tvar súboru je takýto:
Typ auta 1 (znakový reťazec)
Hodnota auta 1
Rok výroby auta 1
Typ auta 2
Hodnota auta 2
Rok výroby auta 2
...

Vytvorte triedu Auto, ktorá bude mať dáta typ, hodnota a rok výroby. Konštruktor triedy bude prázdny, ďalej bude mať trieda metódy na nastavenie jednotlivých údajov (NastavTyp, NastavHodnotu, NastavRokVyroby). Ďalšie metódy vrátia hodnoty všetkých údajov (PovedzTyp, PovedzHodnotu, PovedzRokVyroby).
Váš program načíta všetky údaje zo súboru, vypíše informácie o všetkých autách danej firmy a spočíta, akú hodnotu majú spolu všetky autá.
Autá sa budú ukladať do poľa objektov typu Auto. Môžete predpokladať, že je ich najviac 10.

NEPOVINNÉ PRÍKLADY

Príklad 5
Zoznam študentov
Vytvorte triedu Študent, ktorá bude obsahovať tri údaje – meno, odbor a ročník. Údaje sa budú nastavovať v konštruktore. Ďalej bude mať trieda metódu Info, ktorá vypíše informácie o študentovi. 
Váš program vytvorí pole študentov a inicializuje ho. Pole môže byť statické, prvky môžete inicializovať v programe a nemusia sa načítavať od užívateľa. Potom program načíta od užívateľa ročník a vypíše všetkých študentov, ktorí chodia do daného ročníka.

Príklad 6
Práca s čiernobielymi raw obrázkami.
Vytvorte triedu Obrázok, ktorá bude mať ako dáta svoje rozmery a dvojrozmerné (dynamicky alokované) pole typu unsigned char, v ktorom budú uložené intenzity jednotlivých bodov (0-255). 
V konštruktore sa alokuje pamäť na daný obrázok a nastavia sa rozmery.
V deštruktore sa pamäť uvoľní.
Metóda Načítaj načíta obrázok zo súboru.
Metóda Inverzia invertuje obrázok (a výsledok zapíše do súboru)
Metóda PreklopX prevráti obrázok okolo osi x (a výsledok zapíše do súboru).
Metóda PreklopY prevráti obrázok okolo osi y(a výsledok zapíše do súboru).

Príklad 7
Športka
Napíšte čo najviac objektovo orientovaný program, ktorý bude simulovať hru Športka. Hráč zadá 6 čísel a program potom vylosuje 6 čísel zo 49. Podľa počtu uhádnutých čísel program určí výhru.